Muutettu ehdotus EUROOPAN PARLIAMENTIN JA NEUVOSTON DIREKTIIVI huviveneitä koskevien jäsenvaltioiden lakien, asetusten ja hallinnollisten määräysten lähentämisestä annetun Euroopan parlamentin ja neuvoston direktiivin 94/25/EY muuttamisesta (komission EY:n perustamissopimuksen 250 (2) artiklan nojalla esittämä)

2000/0262 (COD)

Muutettu ehdotus EUROOPAN PARLIAMENTIN JA NEUVOSTON DIREKTIIVI huviveneitä koskevien jäsenvaltioiden lakien, asetusten ja hallinnollisten määräysten lähentämisestä annetun Euroopan parlamentin ja neuvoston direktiivin 94/25/EY muuttamisesta

1. Tausta

Ehdotus KOM(2000)639 - 2000/0262 (COD) toimitettiin neuvostolle ja Euroopan parlamentille perustamissopimuksen 251 artiklan 2 kohdan ja 95 artiklan mukaisesti // 12. lokakuuta 2000

Talous- ja sosiaalikomitea antoi lausuntonsa // 28.-29. maaliskuuta 2001

Euroopan parlamentti antoi lausuntonsa ensimmäisessä käsittelyssä // 5. heinäkuuta 2001

2. Komission ehdotuksen tarkoitus

Ehdotus sisältää yhdenmukaiset säännökset huviveneiden moottoreiden pakokaasu- ja melupäästöjen raja-arvoiksi. Se sisältää myös joukon tämän direktiivin soveltamisalaan kuuluvien huviveneiden rakennetta koskevia muutoksia (esimerkiksi vesiskoottereiden sisällyttämisen alkuperäisen direktiivin soveltamisalaan).

3. Komission lausunto parlamentin tekemistä tarkistuksista

3.1. Komission hyväksymät tarkistukset (tarkistukset 1, 6, 14, 18, 44, 22, 28, 29, 37, 39, 41)

Tarkistukset 1, 6 ja 39 hyväksytään hyödyllisinä selvennyksinä.

Tarkistuksessa 22 suljetaan veneiden suunnitteluluokkaa A koskevien sääolosuhteiden ulkopuolelle äärimmäiset sääolosuhteet, kuten hirmumyrskyt. Tarkistus hyväksytään loogisena selvennyksenä.

Tarkistus 18 yksinkertaistaa meluntestausta. Tarkistuksella otetaan käyttöön vaihtoehtoinen menetelmä, jolla voidaan osoittaa vastaavuus melusäännösten kanssa. Tarkoituksena on vähentää pieninopeuksisia veneitä tuottaville pienille veneenvalmistajille vaatimusten noudattamisesta aiheutuvia kustannuksia.

Tarkistus 28 on alkuperäisen direktiivin looginen mukautus tekniseen kehitykseen. On totta, että huviveneissä käytettävien bensiinin ja dieselpolttoaineen syttymispisteet ovat lähentyneet toisiaan ja että 55 °C:n syttymispistejako ei enää ole asianmukainen.

Tarkistukset 14 ja 29 ovat toimituksellisia parannuksia.

Tarkistukset 37 ja 41 koskevat perämoottorien erottelua kahteen ryhmään. Tarkistukset hyväksytään periaatteessa hyväksyttävän tarkistuksen nro 8 loogisena seurauksena.

Tarkistuksessa 44 poistetaan maininta vesiskoottereiden moottoreiden CE-merkinnästä. Tarkistus hyväksytään, sillä vesiskoottereiden moottorit ovat kiintä osa tuotetta, ja siten riittää, että CE-merkintä kiinnitetään vesiskootteriin.

3.2. Tarkistukset, jotka komissio hyväksyy osittain tai periaatteessa (43 (ensimmäinen osa), 3, 5, 7, 8, 10 (toinen osa), 12, 13, 45 (ensimmäinen osa), 21, 23, 35 ja 36)

Komissio hyväksyy tarkistuksen 43 ensimmäisen osan sanamuodon parannuksena.

Komissio hyväksyy tarkistuksen 10 toisen osan, joka koskee omaan käyttöön valmistettujen veneiden vapauttamista ehdotetun direktiivin meluvaatimuksista. Tätä poikkeusta olisi kuvattava uudella, toisella luetelmakohdalla 1 artiklan 2 kohdan c alakohdassa seuraavasti: "omaan käyttöön rakennetut veneet, jos niitä ei saateta yhteisön markkinoille viiden vuoden kuluessa rakentamisesta."

Komissio hyväksyy tarkistuksen 45 ensimmäisen osan, jossa mainitaan CE-merkinnällä varustetut tuotteet, sillä tarkistus on tarpeellinen selvennys.

Komissio hyväksyy periaatteessa tarkistuksen 3 sillä edellytyksellä, että johdanto-osan uuden 11 a kappaleen sanamuotoa muutetaan seuraavasti: "Tämän direktiivin tarkistamisen yhteydessä voidaan tarvittaessa harkita unionin laajuisten toimien käyttöönottoa".

Komissio hyväksyy periaatteessa tarkistuksen 5 sillä tarkennuksella, että käyttömoottorien, joihin voidaan tehdä merkittäviä moottorin muutostöitä, olisi kuuluttava ehdotettavan direktiivin soveltamisalaan pakokaasupäästöjen osalta silloin, kun ne saatetaan markkinoille ja/tai otetaan käyttöön ensimmäistä kertaa tämän direktiivin voimaantulon jälkeen.

Komissio hyväksyy myös melupäästöjä koskevan tarkistuksen 7 sillä tarkennuksella, että ehdotettu direktiivi koskee tuotteita, jotka saatetaan markkinoille ja/tai otetaan käyttöön ensimmäistä kertaa tämän direktiivin voimaantulon jälkeen.

Edellä esitetyt tarkistusten 5 ja 7 tarkennukset voidaan esittää erikseen 1 artiklan 1 kohdan d alakohdassa seuraavasti:

"Edellä olevien 1 artiklan 1 kohdan a alakohdan ii kohdan, 1 artiklan b kohdan ja 1 artiklan c kohdan soveltamisalaan kuuluvien tuotteiden osalta tämän direktiivin säännöksiä sovelletaan vasta alkaen ensimmäisestä markkinoille saattamisesta ja/tai käyttöönotosta tämän direktiivin voimaantulon jälkeen."

Komissio hyväksyy periaatteessa tarkistuksen 8, jossa erotetaan perämoottorit kahteen ryhmään, niihin, joissa on sisäänrakennettu pakokaasujärjestelmä, ja niihin, joissa sitä ei ole. Tämä jako ei muuta ehdotetun direktiivin aiottua tarkoitusta. Näin ollen tämä tarkistus hyväksytään sillä edellytyksellä, että 1 artiklan 1 kohdan c alakohdan iv alakohdan sanamuoto muutetaan seuraavasti: "ulkolaitamoottoreihin ja sisäänrakennetulla pakokaasujärjestelmällä varustettuihin perämoottoreihin, jotka on tarkoitettu asennettavaksi huviveneisiin". Johdonmukaisuuden ja selkeyden vuoksi myös 1 artiklan 1 kohdan c alakohdan i alakohdan sanamuoto on muutettava seuraavasti kahden moottorityypin erottamiseksi: "huviveneisiin, joissa on perämoottori, jota ei ole varustettu sisäänrakennetulla pakokaasujärjestelmällä, tai sisämoottori".

Komissio hyväksyy periaatteessa tarkistuksen 12 sillä edellytyksellä, että sanamuotoa muutetaan kuten edellä tarkistuksen 10 kohdalla ehdotetaan.

Komissio hyväksyy periaatteessa tarkistuksen 13, jossa tehdään ero moottorin korvaamisen, moottorin merkittävän muutostyön ja veneen merkittävän muutostyön välillä, ja poistaa 1 artiklan 3 kohdan e alakohdasta sanan 'joko' sekä ilmauksen "tai käyttömoottorin korvaaminen erityyppisellä tai erikokoisella moottorilla".

Komissio hyväksyy periaatteessa tarkistuksen 21 (joka liittyy jäljempänä olevaan tarkistukseen 46), joka koskee päästöjen raja-arvojen mahdollista seuraavaa vaihetta. Tyydyttävä kaava voidaan saada aikaan, jos mahdollisuutta pienentää päästöjen raja-arvoja edelleen selvitetään komission ehdotuksen 2 artiklassa tarkoitetussa kertomuksessa.

Komissio hyväksyy periaatteessa tarkistuksen 23 sillä edellytyksellä, että liitteessä I oleva 2.1 kohta muutetaan seuraavasti:

- Muutetaan otsikko seuraavasti: "Veneen tunniste".

- Muutetaan johdantokappale seuraavasti: "Kaikki veneet on merkittävä tunnistusnumerolla, joka sisältää seuraavat tiedot:".

Komissio hyväksyy periaatteessa tarkistuksen 35, jossa määritellään vaihtoehtoinen järjestelmä melusäännösten noudattamisen osoittamiseksi. Komissio haluaa kuitenkin tehdä ehdotettuja raja-arvoja koskevia lisäselvityksiä.

Samasta syystä komissio hyväksyy periaatteessa tarkistuksen 36, jossa määritellään tarkistuksessa 35 tarkoitetut kaavat.

3.3. Komissio ei hyväksy tarkistuksia (2, 4, 9, 10 (ensimmäinen osa), 11, 15, 16, 17, 20, 24, 30, 31, 33, 34, 38, 40, 42, 43 (toinen osa), 45 (toinen osa), 46 ja 48)

Tarkistus 2 viittaa velvoitteeseen, jonka mukaan toimenpiteiden on vastattava muita päästöihin liittyviä toimenpiteitä. Tämä on komission aloiteoikeuden vastaista, eikä tarkistusta siksi voida hyväksyä.

Tarkistukset 4 ja 16 edellyttävät komiteamenettelyyn liittyvien säännösten poistamista ja ovat siten komission toimeenpanovaltaa sääntelevien periaatteiden vastaisia. Komissio pitää kiinni kannastaan perustaa neuvoston päätöksen 1999/468/EY mukaisesti sääntelykomitea, joka tarvitaan antamaan komissiolle teknisten säännösten muuttamiseen liittyviä neuvoja. Tarkistuksia ei siksi voida hyväksyä, kun otetaan lisäksi huomioon tarkistukseen 21 liittyvät komission huomautukset, jotka liittyvät mahdollisuuteen selvittää päästöjen raja-arvojen seuraavaa vaihetta.

Tarkistuksessa 9 poistetaan direktiivin 94/25/EY soveltamisalasta höyrykäyttöiset veneet. Tämä on täysin uusi kysymys, jonka tueksi ei ole riittävästi näyttöä. Siksi tarkistusta ei voida hyväksyä.

Tarkistuksessa 10 (ensimmäinen osa) poistetaan pakokaasupäästövaatimusten piiristä omaan käyttöön rakennetut veneet. Koska vaatimustenmukaisuuden testaus on moottorin eikä veneen valmistajan vastuulla, tarkistuksen tätä osaa ei hyväksytä.

Tarkistuksessa 11 muutetaan klassisen moottorin määritelmää yleisemmäksi, mikä on vastoin komission ehdotuksen tarkoitusta myöntää poikkeus vain historiallisiin veneisiin asennetuille omaperäisille vanhanmallisille moottoreille. Komissio katsoo, että kopiomoottori menettää merkityksensä, jos se asennetaan uuteen veneeseen, ja että yleinen määritelmä voi aiheuttaa markkinoiden vääristymistä. Tarkistusta ei siksi hyväksytä.

Tarkistus 15 tarkoittaa tiukempien raja-arvojen soveltamista tietyillä sisävesillä kansallisesti. Komission ehdotuksen tarkoituksena ei ollut säännellä veneiden ja moottoreiden käyttöä tietyillä vesialueilla kansallisella tasolla. Tämä kuuluu jäsenvaltioiden toimivaltaan toissijaisuusperiaatteen mukaisesti. Tarkistusta ei siksi hyväksytä

Tarkistus 17 edellyttää omaa varmennusta tai rajoitettua kolmannen osapuolen tarkastusta sen arvioimiseksi, vastaavatko vesiskootterit komission ehdotuksen vaatimuksia. Komissio hylkäsi ensin tämän tarkistuksen.

Tarkistus 20 edellyttää, että kaksi vuotta sen jälkeen, kun ehdotettu direktiivi on tullut voimaan, komissio tekee ehdotuksen uudeksi direktiiviksi käytössä olevien moottoreiden vaatimustenmukaisuuden testausmenetelmän käyttöönotosta. Tätä tarkistusta ei hyväksytä komission aloiteoikeuden vastaisena.

Tarkistus 24 hylätään, jotta vältettäisiin liian rajoittava sanamuoto.

Tarkistuksessa 30 vaaditaan tiukempia pakokaasupäästöjen rajoja ekologisesti herkille vesialueille. Tämä tarkistus on vastoin komission ehdotuksen tarkoitusta saada aikaan yhdenmukaiset vaatimukset koko Eurooppaan ja välttää markkinoiden pirstaloituminen. Tarkistusta ei siksi hyväksytä.

Tarkistus 31 viittaa muuhun kuin komission ehdotuksessa mainittuun EY-direktiiviin dieselmoottoreita varten käytettävien vertailupolttoaineiden osalta. Koska sekä bensiini- että dieselpolttoaine kuuluvat saman direktiivin 98/69/EY piiriin, mikä on komission ehdotuksen perusteena, tarkistus ei ole perusteltu, eikä sitä voida hyväksyä.

Tarkistukset 33 ja 34 koskevat perämoottoreiden erottelua kahteen luokkaan (minkä komissio hyväksyy). Tarkistukset kuitenkin hylätään, sillä tämä erottelu ei ole tarpeen tässä nimenomaisessa ehdotetun direktiivin säännöksessä (liite A, 6 kohta, liite I.C), sillä melupäästövaatimukset koskevat kaikkia perämoottoreita.

Tarkistus 38 koskee vain bensiinimoottoreiden syttymiseltä suojattuja laitteita. Tätä tarkistusta ei voida hyväksyä, sillä syttymisvaara liittyy kaikkiin moottoreihin, sekä bensiini- että dieselkäyttöisiin.

Tarkistuksessa 40 esitetään direktiivin 94/25/EY uusi tulkinta, joka ei ole täysin perusteltu. Siksi tarkistusta ei hyväksytä.

Tarkistuksessa 42 esitetään lisäsäännös, joka on virheellinen. Sisäänrakennetulla pakokaasujärjestelmällä varustettujen perämoottorien kuten ulkolaitamoottorienkin valmistajien on kiinnitettävä moottoriin CE-merkintä, eikä heidän tarvitse vakuuttaa vaatimustenmukaisuutta. Tätä tarkistusta ei siksi hyväksytä.

Tarkistus 43 (toinen osa) mahdollistaa tiukempien raja-arvojen määrittelemisen sisävesille kansallisella tasolla. Tarkistus hylätään, koska se on vastoin komission ehdotuksen tarkoitusta luoda yhdenmukaiset säännökset koko EU:n alueelle.

Tarkistus 45 (toinen osa), joka koskee valmistajan ilmoitusta, on turha ja siksi hylättävä. Ehdotuksessa on jo tällainen säännös 1 artiklan 2 kohdassa (4 artiklan 3a kohta) sekä 1 artiklan 13 kohdassa (liitteessä XV oleva 3 kohta).

Tarkistuksessa 46 muutetaan veneiden suunnitteluluokan D määritelmää. Ei ole paljonkaan näyttöä siitä, että nämä tekniset muutokset parantaisivat direktiivin 94/25/EY täytäntöönpanoa. Siksi tarkistusta ei hyväksytä.

Tarkistuksella 48 poistetaan rinnakkaismoottoreita ja monimoottoriyksiköitä koskeva 3 dB:n ylitysmahdollisuus. Tarkistus hylätään, sillä esitettyjen raja-arvojen katsotaan olevan teknisesti saavutettavissa yksimoottorisilla veneillä, eikä rinnakkais- ja monimoottoriyksiköille voida asettaa samoja melurajoja.

4. Muutettu ehdotus

Komissio ottaa huomioon EY:n perustamissopimuksen 250 artiklan 2 kohdan ja muuttaa ehdotusta edellä esitetyllä tavalla.